Од сунца је лице твоје
Милорад Поповић Шапчанин 

Од сунца је лице твоје

Од сунца је лице твоје 

А од ноћи око моје, 

Сјај се мојој души не да 

Док у тебе не погледа.

Шта ће слаби живот моћи 

Покрај таке црне ноћи? 

Шта ће ови моји дани 

У том мраку закопани?

Не увијај лица твога, 

Лица твога убавога, 

Та ти си ми исток, лане, 

Од куд данак мени сване.

Ох засипи мојој ноћи, 

Моме срцу у самоћи —

У ноћи се чини роје,

Што их не знаш сунце моје.

Мрачно срце, што га имам, 

Твоме сунцу, душо, дајем: 

Нек' у твојој крви гори, 

Нек' у теби вечно сјајем.

Напомене 

 Ова песма је први пут објављена у часопису Јавор, 1862,   бр. 20,  под називом Мојој  Милки!
 Објављена касније у књизи Песме, 1863, страна 4

Извори 

 Милорад П. Шапчанин: Целокупна дела, Књига прва, страна 18,19. Библиотека српских писаца, Народна просвета.

Поезија Милорада Поповића Шапчанина
Милорад Поповић Шапчанин